b'\n_START_ARTICLE_\nN\xc3\xa4sin kivi\n_START_PARAGRAPH_\nN\xc3\xa4sin kivi on iso siirtolohkare ja tunnettu n\xc3\xa4k\xc3\xb6alapaikka Porvoon N\xc3\xa4sinm\xc3\xa4ell\xc3\xa4. Siirtolohkare on haljennut, mutta se ei ole juurikaan madaltanut kive\xc3\xa4. N\xc3\xa4sinm\xc3\xa4ki on Porvoonjoen l\xc3\xa4nsirannalla ja sielt\xc3\xa4 avautuu n\xc3\xa4k\xc3\xb6ala kaupunkiin. N\xc3\xa4sin kivi oli turistin\xc3\xa4ht\xc3\xa4vyys jo 1800-luvun loppupuolella ja sen p\xc3\xa4\xc3\xa4lle oli tehty puinen lava. Nyky\xc3\xa4\xc3\xa4n kiven p\xc3\xa4\xc3\xa4ll\xc3\xa4 on ilmeisesti 1930-luvulla tehty betoninen n\xc3\xa4k\xc3\xb6alatasanne, jonne johtavat betoniset portaat._NEWLINE_N\xc3\xa4sin kivi on tarinan mukaan j\xc3\xa4ttil\xc3\xa4isen sinne heitt\xc3\xa4m\xc3\xa4. L\xc3\xa4hist\xc3\xb6ll\xc3\xa4 asunut rauhaa ja hiljaisuutta rakastanut aamu-uninen j\xc3\xa4ttil\xc3\xa4inen h\xc3\xa4iriintyi ja \xc3\xa4rtyi Porvoon tuomiokirkon rakentamisen \xc3\xa4\xc3\xa4nist\xc3\xa4 ja viimeinen pisara oli, kun kirkon uudet kellot alkoivat soida varhain sunnuntaiaamulla. J\xc3\xa4ttil\xc3\xa4inen otti suuren siirtolohkareen k\xc3\xa4teens\xc3\xa4 ja heitti sen kohti Porvoota tarkoituksenaan hiljent\xc3\xa4\xc3\xa4 kirkonkellot. Heitto j\xc3\xa4i lyhyeksi ja kivi putosi N\xc3\xa4sinm\xc3\xa4elle aivan N\xc3\xa4sin kartanon viereen. J\xc3\xa4ttil\xc3\xa4inen muutti hiljaisemmille seuduille Sipoon metsiin.'